ՀԻՄՆԱՎՈՐՈՒՄ
«ԳՆՄԱՆ ՊԱՅՄԱՆԱԳՐՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ  ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

Իրավական ակտի ընդունման անհրաժեշտությունը. 
Նախագծով նախատեսվում է թույլատրել Հայաստանի տարածքային զարգացման հիմնադրամին ավելացնել ՀՀ Արմավիրի մարզի Փարաքար համայնքի Փարաքար բնակավայրի մարզադպրոցի նոր շենքի կառուցման կապալային աշխատանքների գնման պայմանագրի գինը 11.88 տոկոսով՝ գերազանցելով գնումների ՀՀ օրեսնդրությամբ նախատեսված սահմանաչափը:

Ընթացիկ իրավիճակը և խնդիրները.
ՀՀ Արմավիրի մարզի Փարաքար համայնքի Փարաքար բնակավայրի մարզադպրոցի նոր շենքի կառուցման աշխատանքները մեկնարկել են 2024թ-ին: Աշխատանքներն իրականացվում են Հայաստանի տարածքային զարգացման հիմնադրամի (այսուհետ՝ ՀՏԶՀ) պատվիրատվությամբ, որի նպատակով վերջինիս կողմից կապալային աշխատանքների գնման պայմանագիր է կնքվել «Արալպլաստ» ՍՊԸ-ի հետ: Պայմանագրի ընդհանուր սկզբնական գինը սահմանվել է 450,000.0 հազար դրամ։ 
Ելնելով աշխատանքների ընթացքից՝ մեկ անգամ արդեն կատարվել է ծավալների համադրում, որի արդյունքում պայմանագրի ներկայիս գինը կազմում է 449,386.728 հազար դրամ։ Ներկա պահին օբյեկտում շինարարական աշխատանքները փաստացի շարունակվում են։ Քանի որ պայմանագրով սահմանված սկզբնական վերջնաժամկետը (05.12.2025թ․) լրացել է, Կապալառուն ներկայումս աշխատում է բացառապես տույժերով: 
Շինարարական փաստացի աշխատանքների ընթացքում ի հայտ են եկել նախագծով չնախատեսված, սակայն օբյեկտի կառուցվածքային ամբողջականության, կայունության և հետագա անվտանգ շահագործման համար անհրաժեշտ լրացուցիչ աշխատանքներ։ Սույն լրացուցիչ աշխատանքները և հիմնական պայմանագրով սահմանված մնացորդային աշխատանքները տեխնիկապես, կառուցվածքային առումով և տեխնոլոգիապես հնարավոր չէ առանձնացնել միմյանցից հետևյալ հիմնավոր պատճառներով. 
· Լրացուցիչ ի հայտ եկած աշխատանքները ուղղակիորեն շաղկապված են օբյեկտի հիմնական աշխատանքների հետ։ Դրանց առանձնացումը և այլ կազմակերպության պատվիրակումը կհանգեցնի շինարարական տեխնոլոգիական պրոցեսների խաթարման, քանի որ հնարավոր չէ իրականացնել հիմնական մնացորդային աշխատանքների վերջնական հանձնումը՝ առանց զուգահեռաբար լրացուցիչ աշխատանքների իրականացման։  
· Օբյեկտը ներկայացնում է մեկ միասնական, փակ և սահմանափակ շինհրապարակ, որտեղ ներկայումս տեղակայված են գործող Կապալառուի տեխնիկական միջոցները և աշխատուժը։ Նույն տեղամասում մեկ այլ շինարարական կազմակերպության ներգրավումը գործնականում անհնար է։  
· Շինարարական օբյեկտների համար ՀՀ օրենսդրությամբ սահմանվում է երաշխիքային ժամկետ։ Եթե աշխատանքները տարանջատվեն և իրականացվեն տարբեր կապալառուների կողմից, ապա հետագա շահագործման ընթացքում որևէ թերության, նստվածքի, ճաքերի կամ խափանման դեպքում հնարավոր չի լինի հստակ իրավական սահմանազատել, թե որ կազմակերպության գործողությունների հետևանքով է առաջացել թերությունը։ 
Այսպիսսով, ներկայումս անհրաժեշտություն է առաջացել աշխատանքների համադրման միջոցով կնքված պայմանագրում ավելացնել լրացուցիչ աշխատանքներ՝ 54,070.253 հազար դրամի չափով: Արդյունքում, ընդհանուր ծավալների ավելացումը կազմում է 53,456.981 հազար դրամ կամ պայմանագրի սկզբնական գնի 11.88% (տե՛ս ստորև):

ՀՀ Արմավիրի մարզի Փարաքար համայնքի Փարաքար բնակավայրի մարզադպրոցի նախնական և փոփոխված արժեքների համեմատական աղյուսակ

	Պայմանագրային սկզբնական արժեք
/հազար դրամ/
	Ծավալների նվազեցում, համաձայնագիր թիվ 1.1
/հազար դրամ/
	Ծավալների ավելացում, ավարտական ճշգրտում 
/հազար դրամ/
	Պայմանագրային ընդհանուր փոփոխված արժեք
/հազար դրամ/
	Պայմանագրային արժեքի ընդհանուր տարբերություն
/հազար դրամ/
	Պայմանագրային արժեքի ավելացում
/տոկոս/

	450,000.00
	(613.272)
	54,070.253
	503,456.981
	53,456.981
	11.88%


Հաշվի առնելով վերոգրյալը՝ Նախագծով նախատեսվում է թույլատրել Հայաստանի տարածքային զարգացման հիմնադրամին գերազանցել ՀՀ գնումների օրենսդրությամբ սահմանված տոկոսաչափը։ Հարկ է նշել նաև, որ Նախագծով նախատեսվող թույլտվությունը որևէ կերպ չի ազատում Կապալառուին պատասխանատվությունից, այլ ուղղված է բացառապես իրավական հարթակում ծրագրի ավարտն ապահովելուն։  

Կարգավորման նպատակը և բնույթը.
Նախագծի ընդունմամբ ակնկալվում է ապահովել ՀՀ Արմավիրի մարզի Փարաքար համայնքի Փարաքար բնակավայրի մարզադպրոցի կառուցման աշխատանքների պատշաճ իրականացումը։

Նախագծի մշակման գործընթացում ներգրավված ինստիտուտները և անձինք.
ՀՀ կրթության, գիտության, մշակույթի և սպորտի նախարարության մասնագետները: 
[bookmark: _Hlk109134718]
Իրավական ակտի կիրարկման դեպքում ակնկալվող արդյունքը. 
Որոշման ընդունման արդյունքում կապահովվի ՀՀ Արմավիրի մարզի Փարաքար համայնքի Փարաքար բնակավայրի մարզադպրոցի կառուցման աշխատանքներն ամբողջական պայմանագրում ներառելու հնարավորությունը։
Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.
«Գնման պայմանագրում փոփոխություն կատարելու թույլտվություն տալու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի առաջանում։ Լրացուցիչ ծախսերի համար կշրջանառվի 2026թ-ի պետական բյուջեի վերաբաշխման վերաբերյալ ՀՀ կառավարության որոշման նախագիծ՝ ՀՀ ԿԳՄՍ նախարարությանը հատկացված չափաքանակի շրջանակներում:

Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագիծը բխում է ՀՀ կառավարության 18.11.2021թ. N 1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի.
· 49-րդ կետի 49.3-րդ ենթակետից՝ «Մարզական նշանակության կառույցների կառուցում և վերանորոգում»:
[bookmark: _GoBack]
Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:

Այլ տեղեկություններ.
Չկան:

